Diari Oficial de la Generalitat Valenciana


Sumari del DOGV 8195, del 21-12-2017 (2017/11106)

DECRET 207/2017, de 15 de desembre, del Consell, pel qual s'aproven les bases reguladores per a la concessió directa d'una subvenció per a les compensacions econòmiques per la participació institucional realitzada per la Confederació Empresarial de la Comunitat Valenciana (CEV) durant 2017.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8195

Data del DOGV
:   21-12-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/11213


Data del document
:   15-12-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública
    * cooperació institucional

DECRET 207/2017, de 15 de desembre, del Consell, pel qual s'aproven les bases reguladores per a la concessió directa d'una subvenció per a les compensacions econòmiques per la participació institucional realitzada per la Confederació Empresarial de la Comunitat Valenciana (CEV) durant 2017. [2017/11320]  
I  
  
La Confederació d'Organitzacions Empresarials de la Comunitat Valenciana (CIERVAL), tenia reconegut el caràcter d'organització empresarial representativa als efectes de la participació institucional a què es referix la Llei 7/2015, de 2 d'abril, de la Generalitat, de Participació i Col·laboració Institucional de les Organitzacions Sindicals i Empresarials Representatives a la Comunitat Valenciana (LPCI), i el seu Reglament aprovat per Decret 193/2015, de 23 d'octubre, del Consell (RLPCI). Com a conseqüència d'quest reconeixement, i d'acord amb el que estableixen les esmentades normes, la Llei 14/2016, de 30 de desembre, de Pressupostos de la Generalitat per a l'exercici 2017, va incloure en l'annex de Subvencions i Transferències corrents del programa 315.10-Condiciones de Treball i Administració de les Relacions Laborals, la línia de subvenció S8046000 € Compensació Econòmica Participació Institucional CIERVAL, que té com a finalitat la realització de les activitats per part de les organitzacions empresarials en matèries específiques de la indicada LPCI. L'entitat beneficiària prevista en aquesta subvenció es va disposar que fóra l'entitat CIERVAL, que en el moment de l'aprovació de la Llei de Pressupostos de la Generalitat per a l'exercici 2017 ostentava la condició d'organització empresarial més representativa en l'àmbit de la Comunitat Valenciana. La referida línia comptava amb una dotació de 2.471.940,00 euros, que corresponen a fons propis no condicionats.  
  
No obstant això, en data 6 de maig de 2017, es va publicar en el Boletín Oficial del Estado (núm. 108, Sec. IV, p. 32974), l'anunci pel qual es feia pública la tramitació davant del Jutjat Mercantil núm. 3 de València, d'interlocutòries de Concurs de Creditors núm. 284/2017, així com que en aquestes s'havia dictat Interlocutòria en data 11 d'abril de 2017, en la qual es declara concurs voluntari de creditors de CIERVAL, fent saber les advertències legalment establertes. La referida interlocutòria:  
a) Declara l'estat de concurs voluntari de creditors i ho declara així mateix conclús (acabat el procediment) de la CIERVAL.  
  
b) Acorda l'extinció de CIERVAL, decretant-se la cancel·lació registral.  
c) No es designa administrador concursal, per ser palesa la insuficiència de la massa per a satisfer els crèdits contra la mateixa.  
El Jutjat Mercantil núm. 3 de València, en data 19 de juny de 2017, va informar que l'anterior Interlocutòria havia adquirit fermesa, i conclús el procediment concursal d'extinció de CIERVAL.  
D'acord amb el mateix, es va procedir a la cancel·lació de la inscripció de CIERVAL en l'Oficina de Depòsit d'Estatuts d'organitzacions sindicals i empresarials, que es va fer pública en el DOGV núm. 8066, de 18 de juliol de 2017.  
  
  
II  
  
En data 6 de març de 2017, la Confederació Empresarial Valenciana (CEV), va instar el depòsit de modificació dels seus estatuts, en els que s'inclou el canvi del seu àmbit territorial que s'estén a tota la Comunitat Valenciana.  
Mitjançant Resolució de 6 d'abril de 2017, de la Subdirecció General de Relacions Laborals, es va acordar el depòsit dels nous estatuts de la CEV, quedant l'entitat inscrita en l'Oficina de Depòsit d'Estatuts d'àmbit autonòmic. La Resolució va ser publicada en el Diari Oficial de la Generalitat Valenciana de data 18 d'abril de 2017.  
  
Per Resolució d'1 de desembre de 2017, de la Subdirecció General de Relacions Laborals, es va acordar el depòsit de la modificació dels estatuts de la CEV, que inclouen el canvi de denominació, passant a anomenar-se «Confederació Empresarial de la Comunitat Valenciana (CEV)». L'esmentada modificació consta inscrita en l'Oficina de Depòsit d'Estatuts d'àmbit autonòmic, i publicada en el Diari Oficial de la Generalitat Valenciana de data 7 de desembre de 2017.  
La CEV va interessar el reconeixement de la representativitat de la Confederació Empresarial de la Comunitat Valenciana com a organització empresarial de la Comunitat Valenciana, reconeixement que es va produir mitjançant una resolució de 9 de maig de 2017, de la Direcció General de Treball i Benestar Laboral.  
En data 22 de juny de 2017 la CEV, com a organització empresarial representativa, va designar les persones membres titulars i suplents en la Mesa de Diàleg Social, així com per a la Comissió Tècnica de la Mesa de Diàleg Social, com a òrgans de participació institucional previstos en la LPCI i en el RLPCI. Per la secretària de la Mesa de Diàleg Social, amb data 26 de juny de 2017, es va certificar l'anterior designació, d'acord amb el que disposa l'article 24.2 del Decret 193/2015, del Consell. A partir d'eixe moment la CEV ha realitzat les actuacions de participació institucional com a organització representativa empresarial en la Comunitat.  
En aquest marc, la CEV ha interessat en data 26 de juny de 2017, «la dotació d'una línia pressupostària específica per a la CEV, dins dels pressupostos 2017, que li permeta compensar els costos ocasionats per la participació institucional que exerceix. Considerant les obligacions i documentació necessària per a una correcta justificació dels costos, tal com regula en Decret 193/2015, de 23 d'octubre, del Consell, s'estima en 650.000,00 euros la quantitat necessària per a l'exercici 2017». No obstant això, en la descripció de la línia S8046000 figura com a beneficiària per la participació institucional CIERVAL, per la qual cosa tal com està definida la línia en l'actualitat, no es podria concedir en el present exercici amb càrrec a ella la subvenció nominativa a la CEV.  
  
  
  
III  
  
La participació institucional, d'acord amb la STC 39/1986, de 31 de març, de 1986 (f.j. 4), s'enquadra en l'article 129 de la Constitució (CE), i té el seu fonament en la configuració de l'Estat Social i Democràtic de Dret (art. 1.1 CE), i es concreta en el mandat dirigit als poders públics de facilitar la participació de tota la ciutadania, i dels grups en què s'integra, en la vida política, econòmica, cultural i social (art. 9.2 CE). Aquesta participació, en els àmbits que els són propis, es reconeix de forma específica als «sindicats de treballadors i les associacions empresarials» en els articles 28.1 i 7 CE.  
  
Per la seua banda, l'article 9.4 de l'Estatut d'Autonomía (EACV), disposa que «tots els valencians tenen dret a participar de forma individual, o col·lectiva, en la vida política, econòmica, cultural i social de la Comunitat Valenciana». Principi que es concreta en l'article 54.5 del mateix EACV, quan estableix que la Generalitat (?) garantirà la participació democràtica de tots els interessats, així com dels sindicats de treballadors i associacions empresarials en els termes que la llei establisca.  
  
La participació institucional de les organitzacions sindicals i de les organitzacions empresarials s'arreplega, entre altres en l'article 8.3.b de l'Estatut dels Treballadors (ET), i es concreta en la seua disposició addicional sisena, quant a la representació de l'empresariat mitjançant les seues organitzacions més representatives.  
La participació institucional es constitueïx, d'aquesta manera, sobre la base de la llibertat sindical i de constituir associacions empresarials, com un instrument efectiu per a «posar en pràctica procediments que asseguren consultes efectives, entre la representació del govern, dels ocupadors i dels treballadors», tal com assenyala l'article 2.1 del Conveni sobre la consulta tripartida 144, de 21 de juny de 1976, de l'OIT. Aquesta necessitat de diàleg social, amb més transcendència en incloure àmbits com el creixement, qualitat en les relacions, etc., es reconeix, igualment, en l'àmbit de la Unió Europea (Comunicacions de la Comissió de 14 de desembre de 1993, 18 de setembre de 1996, 20 de maig de 1998, 26 de juny de 2002, 23 d'agost de 2011, etc.). L'eficàcia d'aquest diàleg, es vincula en tots els casos assenyalats a la representativitat de la interlocució social.  
La participació institucional en l'àmbit de la Comunitat Valenciana es duu a terme mitjançant els distints òrgans i institucions, en funció de les competències que tenen atribuïdes, i en els que intervenen els distints agents socials. Són competències en matèria laboral, social, econòmica, industrial i foment del desenvolupament econòmic, les relatives a treball, ocupació, indústria, turisme, crèdit públic, formació professional, economia social, polítiques d'igualtat, emigració i immigració vinculada a la seua integració social i inserció laboral, i, en general, qualsevol altra matèria amb rellevància laboral, social o econòmica. No obstant això aquesta representació institucional en cada òrgan o institució es duu a terme d'acord amb les específiques normes reguladores, emanades en cada cas de la conselleria o organisme de què depenen, variant l'instrument jurídic en què es concreta.  
  
  
IV  
  
En vista de les anteriors consideracions, sembla oportú procedir a la compensació econòmica de les actuacions efectivament realitzades per la CEV en l'àmbit de la participació institucional definida en la LPCI i el seu Reglament, a fi d'assegurar el compliment dels principis sobre els quals es basa, ja enunciats.  
El procediment més adequat per a facilitar la participació institucional i aconseguir els fins i objectius que la sustenten, és la concessió directa de subvencions, segons allò que s'ha assenyalat en l'article 168.1.C) de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, que estableix que, amb caràcter excepcional, podran atorgar-se subvencions mitjançant la concessió directa en aquells casos en què s'acrediten raons d'interés públic, social o econòmic o humanitari o altres degudament justificades que dificulten la seua convocatòria pública.  
Per tot això, amb un informe previ favorable de la conselleria competent en matèria d'hisenda, i a proposta del conseller d'Economia Sostenible, Sectors Productius, Comerç i Treball i amb la deliberació prèvia del Consell, en la seua reunió del 15 de desembre de 2017,  
  
DECRETE  
  
Article 1. Objecte del decret  
Aquest decret té per objecte establir les bases, que consten en l'annex, reguladores de la concessió directa, amb caràcter excepcional i per raons d'interés públic de tipus social i econòmic, d'una subvenció a la Confederació Empresarial de la Comunitat Valenciana (CEV), per a la compensació econòmica dels costos derivats de l'exercici de la participació institucional, realitzada d'acord amb el que disposa la Llei 7/2015, de 2 d'abril, de la Generalitat, de Participació i Col·laboració Institucional de les Organitzacions Sindicals i Empresarials Representatives a la Comunitat Valenciana, i el seu Reglament, aprovat per Decret 193/2015, de 23 d'octubre, del Consell.  
  
Article 2. Raons d'interés públic que concorren en la seua concessió i impossibilitat de la seua convocatòria pública  
Aquesta subvenció es concedeix de forma directa en aplicació del que preveu l'article 168.1.c de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
Les raons d'interés públic que justifiquen l'atorgament directe de la subvenció regulada en aquest decret es basen en la importància per a l'interés general, de tipus social i econòmic de la participació institucional en l'àmbit de la Comunitat Valenciana, i en la urgència de dotar dels mitjans econòmics que serveixen per a la compensació de les despeses derivades de la mateixa.  
  
DISPOSICIONS FINALS  
  
Primera. Competència per a resoldre  
S'autoritza la persona titular de la conselleria amb competències en matèria de treball a resoldre aquesta subvenció, que podrà delegar en la persona titular de la Direcció General de Treball i Benestar Laboral.  
  
Segona. Entrada en vigor  
Aquest decret produirà efectes l'endemà de la seua publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, podran les persones interessades interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de la seua publicació en el Diari Oficial de la Generalitat Valenciana, de conformitat amb el que preveuen els articles 112, 123 i següents de la Llei 39/2015, d'1 d'octubre, del procediment administratiu comú de les administracions públiques, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació d'aquest decret en el Diari Oficial de la Generalitat Valenciana, de conformitat amb el que preveuen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 15 de desembre de 2017  
  
El president de la Generalitat,  
XIMO PUIG I FERRER  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ  
  
  
ANNEX  
Bases reguladores  
  
Primera. Objecte de la subvenció  
És objecte de regulació mitjançant aquestes bases la concessió directa d'una subvenció a la Confederació Empresarial de la Comunitat Valenciana (CEV), com a organització empresarial més representativa a la Comunitat Valenciana, per a la compensació econòmica de les despeses a suportar durant l'exercici 2017, per les seues actuacions de participació institucional, d'acord amb el que disposa la Llei 7/2015, de 2 d'abril, de la Generalitat, de Participació i Col·laboració Institucional de les Organitzacions Sindicals i Empresarials Representatives a la Comunitat Valenciana (LPCI), i el seu Reglament, aprovat per Decret 193/2015, de 23 d'octubre, del Consell (RLPCI), i en aquests bases.  
D'acord amb el que disposa l'article 11 de la Llei 38/2003, de 17 de novembre, general de subvencions (LGS), i sense perjuí d'allò que s'ha establert en l'article 31, les activitats de participació institucional realitzades pels membres associats a la CEV com a entitat beneficiària de la participació institucional, en nom seu i pel seu compte, s'entendran realitzades per aquesta als efectes previstos en aquest decret.  
A aquestos efectes les persones membres associades a la CEV que realitzen en nom seu i pel seu compte, activitats de participació institucional, d'acord amb el que disposa allò que s'ha assenyalat en l'article 11 LGS tindran la consideració de beneficiàries, i hauran de complir i acreditar els requisits exigits per a accedir a la subvenció.  
  
Segona. Abast i contingut de la participació institucional objecte de la subvenció  
1. D'acord amb el que disposa l'article 1.2 LPCI s'entén per participació institucional, la representació i intervenció de les organitzacions sindicals i empresarials més representatives intersectorials en el sector públic de la Generalitat amb competències en matèria laboral, social, econòmica i industrial, que afecten els interessos econòmics i socials dels treballadors i treballadores i de l'empresariat. Són competències en matèria laboral, social, econòmica, industrial i foment del desenvolupament econòmic les relatives a treball, ocupació, indústria, crèdit públic, formació professional, economia social, polítiques d'igualtat, emigració i immigració vinculada a la seua integració social i inserció laboral, i, en general, qualsevol altra matèria amb rellevància laboral, social o econòmica.  
A aquestos efectes, integren el sector públic de la Generalitat l'Administració de la Generalitat i el sector públic instrumental de la Generalitat previstos en els apartats a) i b) de l'article 2.1 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions (d'ara endavant, LGHiS).  
2. La participació institucional, d'acord amb el que disposa l'article 4 LPCI, es farà formalment efectiva a través de l'assistència i participació de les persones representants de CEV en les comissions, consells o altres òrgans col·legiats semblants de direcció, participació, consultius o d'assessorament que s'enumeren en les presents bases, així com en les meses o fòrums específics de negociació o concertació socioeconòmica a què siguen convocades. Així mateix, es farà efectiva mitjançant les accions realitzades per iniciativa de les organitzacions empresarials més representatives que tinguen relació amb la participació institucional.  
  
3. Les anteriors actuacions, d'acord amb el que estableix l'article 7 RLPCI, es concreten en les següents:  
a) L'assistència a tots els òrgans col·legiats i comissions de seguiment previstos en la LPCI i en el RLPCI, així com a la totalitat dels òrgans i institucions de diàleg social general o en qualssevol meses o fòrums específics de negociació o concertació socioeconòmica, d'acord amb les previsions que es determinen en la normativa reguladora o de creació de cada òrgan o entitat.  
b) L'estudi i treballs previs dels assumptes que vagen a ser abordats en els distints òrgans, comissions i la resta d'àmbits de participació esmentats en l'anterior apartat.  
c) La proposta, seguiment i avaluació de línies estratègiques, informes, plans, criteris, directrius, iniciatives legislatives i quantes altres actuacions es consideren necessàries per al desenvolupament econòmic i social de la Comunitat Valenciana quan així siga requerit a criteri de l'òrgan col·legiat on participen, prèvia adopció de l'oportú acord.  
  
d) El seguiment i difusió dels acords i pactes subscrits entre les organitzacions sindicals i empresarials més representatives i el Consell.  
  
e) L'organització i participació en jornades, seminaris, conferències, fòrums i en quants actes tinguen com a objecte el foment del desenvolupament econòmic i social de la Comunitat Valenciana, propostes i organitzades pels òrgans col·legiats de participació institucional, prèvia adopció de l'oportú acord.  
f) El contingut de les funcions i activitats que es deriven de les negociacions i acords de la Mesa de Diàleg Social de la Comunitat Valenciana, de l'article 25 RLPCI.  
g) Qualsevol altra funció d'anàleg contingut que, sent pròpia de les organitzacions empresarials i sindicals més representatives, estiga inclosa en l'àmbit de l'article 1.2 de la LPCI.  
Així mateix, s'inclouen en aquest apartat les actuacions que es conformen com a drets de participació institucional en l'article 10.2 RLPI.  
  
  
Tercera. Òrgans col·legiats de participació  
1. D'acord amb el que disposa l'article 25 RLPCI, seran susceptibles de suport i finançament, en els termes fixats en aquestes bases, les actuacions de participació institucional que duga a terme durant 2017 la CEV i els seus membres associats, en els termes que preveu l'article 1 d'aquest decret, recollides en la LPCI i en el seu reglament, i de forma específica en els fòrums que s'indiquen a continuació:  
- Consell Valencià Formació Professional.  
- Fundació Servei Valencià Ocupació.  
- Servei Valencià d'Ocupació i Formació (SERVEF).  
- Consell Tripartit de Relacions Laborals i Negociació Col·lectiva.  
  
- Consells Socials de Centres Integrats Formació Professional.  
- Fundació del Tribunal d'Arbitratge Laboral.  
- Institut Valencià de Seguretat i Salut en el Treball (INVASSAT).  
  
- Sistema d'Informació Sanitària i Vigilància Epidemiològica Laboral (SISVEL).  
- Comissió de seguiment del Programa Operatiu del FSE.  
- Comissió de seguiment del programa Operatiu del FEDER.  
- Qualsevol altre òrgan que haja sigut o puga ser creat dins del Sector Públic de la Generalitat, sempre que les seues disposicions reguladores reconeguen el dret de representació a les organitzacions empresarials i sindicals més representatives de la Comunitat Valenciana, i els seus fins tinguen relació directa amb el diàleg social en matèria laboral, social, econòmica industrial, relatives al treball, ocupació, indústria, crèdit públic, formació professional, economia social, polítiques d'igualtat, emigració i immigració vinculada a la seua integració social i inserció laboral, i, en general, qualsevol altra matèria amb rellevància laboral, social o econòmica.  
2. També es considerarà participació institucional a aquestos efectes les actuacions deenvolupades en societats mercantils de capital íntegrament pertanyents a l'administració pública de la Comunitat Valenciana, o en els seus organismes autònoms, així com en les fundacions de la mateixa, quan aixi estiga previst en la pròpia normativa reguladora de les esmentades entitats. Per la seua banda, quan l'ementada participació no tinga expressament tal qualificació, podrà considerar-se participació institucional la intervenció en els anteriors organismes, quan aquesta tinga relació directa amb les matèries assenyalades, mitjançant un acord motivat de la Direcció General de Treball i Benestar Laboral (DGTBL), amb un informe previ de la Comissió de Seguiment prevista en aquests Bases.  
  
Quarta. Marc jurídic i compatibilitat amb la política de la competència de la UE  
1. La subvenció regulada en aquests bases s'acull al que preveu l'article 168.1.C) de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
Les raons d'interés públic que justifiquen l'atorgament directe de la subvenció regulada en aquest decret es basen en l'interés social donada la importància clau per a facilitar la participació institucional i el diàleg social en els àmbits assenyalats en la base anterior, a fi d'assolir els objectius establerts en la LPCI.  
2. A més de per aquestes bases, la subvenció es regirà per la Llei 38/2003, de 17 de novembre, general de subvencions i el seu reglament, excepte en allò que afecte els principis de publicitat i concurrència, la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, així com pel que establixen les altres normes que siguen aplicables.  
Així mateix, és d'aplicació per a la compensació econòmica derivada de la participació institucional, en la Llei 7/2015, de 2 d'abril, de la Generalitat, de Participació i Col·laboració Institucional de les organitzacions sindicals i empresarials representatives a la Comunitat Valenciana (LPCI), i el seu Reglament, aprovat per Decret 193/2015, de 23 d'octubre, del Consell (RLPCI).  
Igualment, les compensacions econòmiques a favor de les organitzacions empresarials i sindicals més representatives per la participació institucional no estan subjectes a l'obligació de notificació prèvia a la Comissió Europea, per no concórrer tots els requisits de l'article 107.1 del Tractat de Funcionament de la Unió Europea, atés que es tracta d'ajudes que tenen per objecte contribuir amb fons públics a la realització i desenvolupament del conjunt d'activitats que constituïxen el fi propi de la participació institucional, fi de caràcter públic reconegut per la Constitució Espanyola i l'Estatut d'Autonomia de la Comunitat Valenciana, d'acord amb el que estableix el primer paràgraf de l'article 11 RLPCI, per la qual cosa no es tracta d'una subvenció que supose un avantatge econòmic per a una empresa determinada, ni que conduïsca, o puga conduir, a un falsejament de la competència que afecte els intercanvis comercials entre els Estats Membres.  
  
Cinquena. Finançament de l'actuació  
L'import de la subvenció ascendirà al 100 % de les despeses derivades de les actuacions de participació institucional subvencionables a què fa referència la base segona, amb una aportació màxima de sis-cents cinquanta mil euros (650.000,00? ?), que s'abonaran amb càrrec als crèdits que a aquest efecte s'habiliten en el programa 315.10, Condicions de Treball i Administració de les Relacions Laborals, de la Conselleria d'Economia Sostenible, Sectors Productius, Comerç i Treball.  
  
Per atendre les obligacions de contingut econòmic que es deriven de la concessió d'aquesta subvenció en l'exercici 2017, d'acord amb la previsió legal de l'últim paràgraf de l'article 168.1.C) de la Llei 1/2015, de 6 de febrer, de la Generalitat, mitjançant modificació pressupostària i una vegada aprovades aquests bases per decret, es crearà una línia de subvenció, dins del programa pressupostari 315.10, pel referit import de 650.000,00? ?.  
Sisena. Procediment de concessió: inici, instrucció i resolució  
1. El procediment de concessió de la subvenció prevista en aquests bases s'iniciarà a instància de l'entitat l'interessada mitjançant la presentació d'un escrit en el termini màxim de 10 dies des de la seua entrada en vigor, preferentment en el Registre ubicat en el carrer Navarro Reverter núm. 2 de València i dirigit a la direcció general competent en matèria de treball, acompanyat per:  
1) Estatuts i Poders de representació actualitzats.  
2) Documentació acreditativa d'estar al corrent en el compliment de les seues obligacions tributàries i amb la Seguretat Social, als efectes previstos en l'article 13 de la Llei 38/2003 i article 22 del RD 887/2006, tret que autoritze a la conselleria competent en matèria de treball, perquè aquesta puga demanar:  
a) De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
b) De la Tresoreria General de la Seguretat Social el certificat acreditatiu de què el sol·licitant es troba al corrent en el compliment de les seues obligacions amb la Seguretat Social  
c) Dels serveis territorials de la conselleria competent en matèria d'hisenda, el certificat acreditatiu de què la persona sol·licitant no té deutes de naturalesa tributària amb la Generalitat.  
d) Declaració responsable de no incórrer en les prohibicions per a obtindre la condició de persona beneficiària recollides en els apartats 2 i 3 de l'article 13 de la Llei 38/2003.  
e) Declaració responsable sobre el compliment de la normativa sobre integració laboral de persones amb discapacitat, o si és el cas, acreditació d'estar exemptes.  
f) Declaració responsable relativa a què la persona sol·licitant no és deutora de la Generalitat per reintegrament de subvencions.  
g) Declaració responsable relativa a qualsevol altra ajuda pública que haguera obtingut o sol·licitat per a les mateixes despeses subvencionables.  
3) Dades de domiciliació bancària, per al que s'aportarà el model de domiciliació bancària vigent degudament omplit.  
2. Tal com es disposa en la Base Primera, i en virtut del que estableix l'article 11 (LGS), els membres associats de l'entitat beneficiària que es comprometen a efectuar la totalitat o part de les activitats que fonamenten la concessió de la subvenció en nom i per compte del primer tindran igualment la consideració de beneficiàries i hauran d'acreditar reunir les condicions necessàries per a ser beneficiàries.  
  
3. Actuarà com òrgan instructor del procediment per a la concessió regulada en aquests bases la secretaria autonòmica competent en matèria de treball, la qual podrà delegar aquesta atribució en un òrgan subordinat amb el rang de direcció general, d'acord amb l'expressament disposat en l'article 13.2 RLPCI.  
Les funcions de l'òrgan instructor seran:  
a) Examinar la sol·licitud i la documentació presentada i comprovar les dades en virtut dels quals haja d'adoptar-se la resolució.  
b) Avaluar la sol·licitud, tenint en compte la idoneïtat del projecte d'actuació proposat per al compliment de la finalitat de la subvenció.  
  
c) Formular la proposta de resolució de concessió.  
A aquestos efectes, l'òrgan instructor podrà demanar quanta informació complementària crega oportuna a l'entitat sol·licitant.  
4. L'òrgan competent per a dictar la resolució de concessió serà la persona titular de la conselleria amb competències en matèria de treball, sense perjuí de la possibilitat de delegació establerta en l'article 8.1 de la Llei 40/2015, d'1 d'octubre, de règim jurídic del sector públic, en relació amb l'article 63 de la Llei 5/1983, de 30 de desembre, del Consell.  
  
Setena. Despeses subvencionables  
1. De conformitat amb el que preveu l'article 31 LGS i l'article 12 RLPCI, es consideren despeses subvencionables aquelles que de manera indubtable responguen a la naturalesa de l'activitat subvencionada, resulten estrictament necessaris i es realitzen en el termini establert en aquestes bases reguladores.  
De forma específica, es consideren despeses subvencionables, en cada una de les activitats enumerades en aquests bases, els que s'enumeren a continuació:  
a) Els costos salarials i de Seguretat Social del personal propi de les organitzacions, que s'expressarà en hores de treball dedicades a les distintes funcions de participació, consignades en parts de treball identificatius de l'actuació, firmats pel corresponent responsable de personal, deixant constància amb anterioritat del mètode seguit per a establir els esmentats costos.  
b) Honoraris, costos de les auditories dels comptes auditats. S'inclou exclusivament el cost corresponent a l'actuació d'auditoria independent per a la justificació de la subvenció en els termes que preveuen aquestes bases, que haurà de ser convenientment especificat, distingint-ho del cost que poguera correspondre a qualsevol altra tasca desenvolupament per l'entitat auditora per a l'entitat beneficiària.  
c) Despeses de manutenció i desplaçament, de personal expert, ponent i en general professionals que intervinguen en les distintes activitats de participació en concepte d'assessorament professional o assistència tècnica; amb els límits que s'establisquen en les resolucions o acords de concessió de les compensacions anuals de l'exercici que es tracte.  
d) Indemnitzacions a què tinga dret segons els convenis o acords col·lectius vigents del personal propi de CEV que tinguen relació amb l'exercici de les actuacions de participació institucional, amb els límits que establisca en cada moment la normativa de la Generalitat en matèria d'indemnitzacions per raó de servei del personal al seu servei.  
  
Així mateix, i amb els límits establerts en el paràgraf anterior, seran ateses les indemnitzacions de les persones electes pertanyents als òrgans de direcció de CEV, quan hagen de participar en activitats internes de coordinació per a l'efectiva coherència de les accions de les organitzacions davant dels òrgans de participació institucional.  
  
e) Despeses generals com ara subministraments d'energia i aigua, material d'oficina i papereria, segurs, arrendaments, amortitzacions de locals i equips, serveis externs, etc., expressats en un percentatge sobre el conjunt de l'esmentat tipus de despesa de CEV, que no podrà superar el 8 % de la compensació econòmica de l'exercici.  
f) Despeses derivades de jornades, seminaris, conferències, fòrums, i altres activitats semblants. S'inclou el cost dels esdeveniments organitzats per l'entitat beneficiària, distingint entre:  
- Cost per la participació de persones moderadores, conferenciants i ponents, amb el límit màxim subvencionable establert per a les gratificacions per assistència a jornades, conferències, etc. en el Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó del servei i gratificacions per serveis extraordinaris.  
- Despeses de material o béns consumibles empleats durant la celebració de l'esdeveniment.  
- Despeses generades per l'ús o arrendament de mitjans tècnics necessaris per a la realització de les jornades, seminaris o conferències subvencionades.  
- Despeses corresponents a l'arrendament de locals o espais que no siguen propietat de l'entitat beneficiària, quedant exclòs l'arrendament financer, quan això siga necessari per a poder dur a terme les dites actuacions.  
g) Despeses de preparació, elaboració, edició i distribució dels estudis, informes i treballs realitzats per l'entitat beneficiària, en els termes que preveuen aquests bases.  
h) Despeses de publicitat, incloent-hi el cost corresponent a les activitats de difusió previstes en aquestes bases.  
2. La subcontractació d'activitats es farà en condicions de lliure competència, de conformitat amb el que estableix la LGS, i sense que en cap cas això supose més del 20 per 100 de la subvenció que es concedisca.  
3. L'assistència de les persones representants de les organitzacions sindicals i empresarials amb participació institucional a les reunions derivades de l'esmentat exercici serà a títol gratuït, sense cap dret a retribucions o indemnitzacions per raó de la seua activitat.  
4. No es considerarà cost elegible l'IVA quan siga susceptible de ser compensat per l'entitat beneficiària, ni altres càrregues tributàries.  
5. De conformitat amb l'article 31.3 de la LGS per a la contractació de les despeses en què haja d'incórrer l'entitat beneficiària per a la realització per si mateixa de l'activitat subvencionada, i sempre que excedisquen de 18.000- euros, haurà d'aportar tres ofertes prèvies a la contractació. Quan no s'haja optat per la proposta econòmica més avantatjosa, haurà d'aportar-se informe justificatiu sobre les raons objectives que s'han tingut en compte per a seleccionar l'esmentada oferta.  
  
Huitena. Termini d'execució de les activitats subvencionables  
El termini que s'estableix per a la realització de les activitats subvencionables és des del dia 23 de juny fins al 31 de desembre de 2017, considerant-se despeses subvencionables les realitzades en l'esmentat període.  
  
Novena. Règim de compatibilitat  
De conformitat amb el que preveu l'article 17.3.m LGS, les ajudes que es regulen mitjançant aquestes bases són incompatibles amb la percepció per l'entitat beneficiària d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, ja siguen nacionals, de la Unió Europea o d'organismes internacionals.  
  
Desena. Subcontractació  
1. La subcontractació d'activitats per part de l'entitat beneficiària es farà en condicions de lliure competència, sotmetent-se en tot cas al que disposa l'article 29 de la LGS i en l'article 68 del seu Reglament, sense perjuí de qualsevol altra normativa que siga aplicable.  
  
2. En cap cas l'import total de les actuacions subcontractades podrà superar el vint per cent de la subvenció concedida.  
3. En cap cas podrà ser objecte de subcontractació les actuacions de representació i assistència als òrgans col·legiats previstos en aquests bases reguladores.  
  
Onzena. Règim de justificació de la subvenció per mitjà de compte justificatiu amb aportació de l'informe d'auditoria  
1. De conformitat amb allò que disposa l'article 169 de la Llei 1/2015, en relació amb l'article 30 de la LGS, l'article 14 RLPCI i l'article 74 del RLGS, el règim de justificació per a les actuacions subvencionades revestirà la forma de «Compte Justificatiu amb aportació d'informe d'auditor». Aquest informe haurà d'atindre's al que disposa lrdreO del Ministeri d'Hisenda EHA/1434/2007 (BOE de 25.05.2007) per la qual s'aprova la norma d'actuació dels auditors de comptes justificatius del sector públic.  
2. L'entitat beneficiària estarà obligada a posar a disposició de la auditora de comptes quants llibres, registres i documents li siguen exigibles en aplicació del que disposa l'apartat f de l'article 14.1 de la Llei General de Subvencions, així com a conservar-los a fi de les actuacions de comprovació i control previstes en la Llei.  
3. L'entitat beneficiària haurà de posar a disposició de la auditora les factures i la resta de documents de valor probatori equivalent que justifiquen les corresponents despeses.  
L'entitat beneficiària haurà d'indicar de forma expressament i perfectament llegible, en els propis justificants originals de les corresponents despeses, la subvenció per a la justificació de la qual han sigut presentades i si l'import del justificant s'imputa totalment o parcialment a la subvenció. En aquest últim cas s'indicarà a més la quantia exacta que resulte afectada per la subvenció.  
4. Junt amb el compte justificatiu amb informe d'auditoria, l'entitat beneficiària haurà d'aportar:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts. Aquesta memòria haurà de recollir de forma expressa les dates, lloc i òrgans col·legiats en que s'ha participat, així com les jornades, fòrums, estudis, informes i la resta d'actuacions realitzades.  
b) Una relació classificada de les despeses de l'activitat, i per cada un d'elles, les dades següents de les factures o documents de valor probatori: persona creditora, número de factura, breu descripció de l'objecte, import, data d'emissió, data i mitjà de pagament.  
c) Respecte de les despeses de personal, l'entitat beneficiària haurà d'aportar un quadre on es detalle, de forma individualitzada, el cost econòmic i de seguretat social mensual, indicant el percentatge de la nòmina que, d'acord amb les hores efectivament dedicades, s'ha de considerar com a despesa subvencionable.  
d) Un detall d'altres ingressos o subvencions que hagen finançat l'activitat subvencionada, amb indicació de l'import i la procedència.  
e) Certificació de les secretaries dels òrgans col·legiats en els que han participat, de que l'entitat assistix amb regularitat a les reunions dels mateixos efectuant adequadament les activitats de col·laboració que els corresponen.  
5. Sense perjuí de l'anterior, l'entitat beneficiària assumix l'obligació de conservar els justificants de les despeses als efectes de qualsevol possible comprovació o control posterior.  
  
Dotzena. Contingut mínim de l'informe d'auditoria  
1. L'informe d'auditoria es realitzarà d'acord amb el que disposa l'Ordre del Ministeri d'Hisenda EHA/1434/2007 (BOE de 25.05.2007) per la qual s'aprova la norma d'actuació dels auditors de comptes justificatius del sector públic, així com en el Decret 193/2015, de 23 d'octubre, del Consell, pel qual s'aprova el Reglament de la Llei 7/2015, de 2 d'abril, de la Generalitat, de Participació i Col·laboració Institucional de les organitzacions sindicals i empresarials representatives a la Comunitat Valenciana, i inclourà de forma específica un informe sobre la raonabilitat de les despeses recollides en els esmentats comptes en funció del seu objecte i naturalesa en els termes que preveuen aquestes bases reguladores.  
Aquest informe haurà de contindre, com a mínim, els punts següents:  
a) Costos salarials i de Seguretat Social del personal propi de l'organització, expressat en hores de treball dedicades a les distintes funcions de participació, consignades en parts de treball identificatius de l'actuació, firmats per la persona responsable de personal, deixant constància amb anterioritat del mètode seguit per a establir aquests costos.  
  
b) Despeses en jornades, seminaris, conferències, fòrums, etc., incloent-hi, si és el cas, el cost dels esdeveniments organitzats per la pròpia entitat beneficiària, distingint entre:  
- Cost per la participació de personal moderador, conferenciant i ponent en esdeveniments organitzats per l'entitat beneficiària.  
- Despeses en material o béns consumibles empleats durant la celebració de l'acte.  
c) Despeses per assistència i participació: indemnitzacions que pertoquen segons els convenis o actuacions de participació institucional.  
d) Despeses de preparació, elaboració, edició i distribució dels estudis, informes i treballs realitzats per l'entitat beneficiària.  
e) Despeses de publicitat, incloent-hi el cost corresponent a les activitats de difusió establertes en aquestes bases.  
f) Despeses generals, i la resta de despeses en els termes establerts en aquestes bases.  
2. L'informe d'auditoria haurà de contindre el pronunciament de la auditora sobre la comprovació de:  
a) Contractes de treball.  
b) Parts de treball emesos.  
c) Relació de nòmines.  
d) Impostos satisfets i cotitzacions a la Seguretat Social.  
e) Encàrrecs realitzats.  
f) Elegibilitat de l'IVA suportat.  
g) Sol·licitud de tres ofertes econòmiques per al cas de subcontractació de despeses per l'entitat beneficiària per a la realització per si mateixa de l'activitat subvencionada, sempre que s'haja excedit l'import de 18.000? ?.  
h) Limitació del 20 % establerta per a la subcontractació d'activitats prevista en aquests bases.  
3. Així mateix els treballs de revisió dels comptes justificatius per la persona auditora, comprendran, com a mínim, les següents actuacions.  
  
a) Procediments de caràcter general a aplicar per l'auditora:  
- Comprensió de les obligacions imposades a l'entitat beneficiària  
  
- Sol·licitud del compte justificatiu  
- Informe d'auditoria i comunicació per l'auditora de comptes  
b) Procediments específics relatius al compte justificatiu, que haurà de tindre en compte les obligacions imposades per l'esmentada Ordre del Ministeri d'Hisenda EHA/1434/2007, relatives a la documentació acreditativa del treball realitzat, informe a emetre per l'auditora i el deure de confidencialitat:  
- Revisió de la memòria d'actuació  
- Revisió de la memòria econòmica abreujada.  
- Sol·licitud a l¡entitat beneficiària d'una declaració relativa al finançament de l'activitat subvencionada  
- Si és el cas, comprovació de la carta de reintegrament de romanents de subvenció no aplicada  
- Qualsevol altre procediment addicional, si és el cas exigit per les bases, convocatòria o resolució de concessió.  
- Carta de manifestacions, a la conclusió dels treballs d'auditoria.  
  
  
Tretzena. Calendari de justificació de les despeses subvencionables  
  
1. L'entitat beneficiària haurà de presentar el compte justificatiu amb informe d'auditoria, així com la resta de documentació justificativa indicada en aquests bases, davant de la Direcció General de Treball i Benestar Laboral, dins del termini previst en l'article 14 del RLPCI.  
2. De conformitat amb el que preveu l'article 32 de la Llei 39/2015, d'1 d'octubre, del procediment administratiu comú de les administracions públiques, la data límit de justificació podrà ampliar-se, d'ofici o a petició de l'entitat beneficiària, per un mes més si les circumstàncies ho aconsellen i amb això no es perjudiquen drets de tercer.  
  
Tant la petició de l'entitat beneficiària com la decisió sobre l'ampliació hauran de produir-se, en tot cas, abans del venciment del termini que es tracte. L'acord d'ampliació, que correspondrà adoptar a la Direcció General de Treball i Benestar Laboral, haurà de ser notificat a l'entitat beneficiària.  
3. En cas d'observar-se deficiències esmenables en la documentació justificativa aportada per l'entitat beneficiària, la Direcció General de Treball i Benestar Laboral ho posarà en el seu coneixement, concedint-li un termini de 10 dies per a la seua esmena. De no dur-se a terme l'esmena requerida, es tindrà per no justificat la despesa corresponent.  
  
4. La entitat beneficiària queda subjecta a les comprovacions que en qualsevol moment puga efectuar l'administració concedent així com els seus òrgans de fiscalització, quedant sotmesa, en tot cas, al control econòmic i financer de les seues activitats per part de la Intervenció General i de la Sindicatura de Comptes de la Generalitat.  
  
Catorzena. Obligacions de l'entitat beneficiària de la subvenció  
  
L'entitat desenvoluparà les actuacions subvencionables en els termes establerts en aquestes bases i haurà de complir les obligacions establertes en els articles 14 LGS, 10 LPCI i 10.3 RLPCI i de forma específica les següents:  
a) Acceptar la seua inclusió en una llista pública de beneficiàries.  
b) Realitzar les actuacions subvencionades segons el que preveu la LPCI, RLPCI i aquest annex.  
c) Justificar el compliment dels requisits i les condicions exigits.  
  
d) Justificar en el termini i en els termes establerts, la realització de les actuacions i les despeses subvencionades.  
e) Sotmetre's a les actuacions de comprovació i control financer que puguen realitzar els òrgans de control competents, per a la qual cosa haurà de prestar la col·laboració necessària i aportar tota la informació que li siga requerida en l'exercici de les referides activitats.  
f) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
g) Comunicar la concessió de qualssevol altres subvencions, ajudes, ingressos o recursos, provinents de qualsevol altra administració o ens públic o privat que tinguen per objecte el finançament de les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
h) Donar a conéixer de forma inequívoca, en els casos en què procedisca, que es tracta d'una actuació subvencionada per la Generalitat.  
i) Comptar amb un sistema de comptabilitat separada per a totes les transaccions relacionades amb les actuacions finançades o, almenys, comptar amb una codificació comptable adequada que permeta identificar clarament les esmentades transaccions, amb la finalitat de distingir de forma expressa les activitats econòmiques i no econòmiques que poguera exercir l'entitat beneficiària i, d'aquesta manera, diferenciar els costos i el finançament d'ambdós tipus d'activitats.  
j) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable a l'entitat beneficiària, amb la finalitat de garantir l'adequat exercici de les facultats de comprovació i control.  
  
k) Les organitzacions empresarials i sindicals de l'àmbit d'aplicació de la Llei 7/2015, de 2 d'abril, de la Generalitat, de Participació i Col·laboració institucional de les organitzacions sindicals i empresarials representatives a la Comunitat Valenciana, a més de les obligacions de justificació dels fons rebuts d'acord amb la normativa continguda en les bases reguladores, hauran de donar publicitat de les activitats realitzades i que hagen sigut finançades amb fons públics. A aquest efecte, la dita publicitat comprendrà la publicació en les seues pàgines web de la informació financera que reflectisca l'origen i destinació dels fons percebuts i la informació de les activitats referides a la destinació atorgada als mateixos en concepte de col·laboració institucional regulats en aquesta llei.  
  
Quinzena. Pla de control de l'activitat subvencionada  
1. En compliment del que preveu l'article 169 i següents de la LGHiS, l'òrgan concedent delega en la persona titular de la Direcció General de Treball i Benestar Laboral la facultat de comprovar l'adequada justificació de la subvenció, la realització de les activitats o el compliment de la finalitat que determina la concessió o gaudi d'aquesta subvenció, així com si ha pogut haver-hi concurrència amb altres subvencions que poguera comportar la modificació de la concessió.  
  
2. La comprovació administrativa de la justificació documental de la subvenció concedida es realitzarà per mitjà de la revisió de la documentació que a aquest efecte s'ha establert en aquests bases reguladores.  
Les actuacions de comprovació podran realitzar-se des del moment de la concessió i fins que hagen transcorregut quatre anys a comptar del venciment del termini per a presentar el compte justificatiu esmentat en la base tretzena.  
3. S'aprova el següent pla de control per a la comprovació material de l'efectiva realització de l'activitat, existència de la condició o compliment de la finalitat de la subvenció concedida:  
- Per a comprovar l'efectiva participació i realització de les activitats per part de l'entitat beneficiària, en els termes que preveu aquestes bases, l'òrgan instructor haurà d'obtindre els certificats d'assistència, actes i quanta altra documentació es crega oportuna, dels òrgans col·legiats o fòrums específics corresponents.  
- Per mostreig aleatori simple, l'òrgan instructor requerirà a la beneficiària la remissió d'un mínim del 25 % dels justificants de despesa així com, si és el cas, l'acreditació dels corresponents pagaments, que inclourà, com a regla general, els justificants bancaris de l'eixida de fons, la qual cosa permetrà obtindre evidència raonable sobre l'adequada aplicació de la subvenció.  
- Quan les actuacions de participació institucional donen lloc a l'elaboració de qualsevol document que haja suposat un cost econòmic per a l'entitat beneficiària, l'esmentat document haurà de ser facilitat al òrgan instructor per aquella a fi d'examinar la qualitat i oportunitat del mateix, així com poder valorar si el cost del mateix s'ajusta al valor de mercat.  
  
Setzena. Forma de pagament  
1. Quant al règim de pagaments, bestretes i garanties, caldrà ajustar-se al que disposa l'article 15.1 del RLPCI, en relació amb el que estableix la LGHiS respecte de les bases reguladores de la concessió de subvencions i al règim d'abonaments a compte, pagaments de bestreta i garanties.  
- Podrá autoritzar-se excepcionalment, per acord del Consell, el pagament d'una bestreta del 50 % de l'import total concedit, de conformitat amb el que estableix l'article 171.3 de la LGHiS.  
- S'estableix la possibilitat de pagaments fraccionats, la duració dels quals no podrà ser inferior a un trimestre, amb la justificació prèvia parcial de les actuacions desplegades en el corresponent període per mitjà de compte justificatiu i informe d'auditoria, que especificaran clarament el seu caràcter parcial i a resultes de la justificació de la totalitat de la concessió.  
- La data límit per a la presentació de les justificacions parcials serà el 21 de desembre de 2017.  
- L'últim dels pagaments fraccionats podrà anticipar-se, sempre que aquest no abast el 30 % de la subvenció anual concedida i hagen sigut justificats els pagaments parcials anteriors, quedant tots ells supeditats a la seua justificació definitiva en el primer trimestre de l'exercici següent al de concessió.  
- No es podrà alliberar, en cap cas, cap quantitat sense que estiga justificada l'efectiva aplicació de l'import anticipat del 50 %.  
- La CEV, en tant que organització empresarial més representativa queda exempta de constituir garanties d'acord amb el que establix l'article 171.5.f) de la LGHiS i en l'article 15.3 del RLPCI.  
2. No podrà realitzar-se el pagament de la subvenció en tant l'entitat beneficiària no es trobe al corrent en el compliment de les seues obligacions tributàries i davant de la Seguretat Social o tinga la condició de subjecte deutor per resolució de procedència de reintegrament.  
3. Amb caràcter previ al pagament de la subvenció, bestreta o abonament a compte, la Direcció General de Treball i Benestar Laboral comprovarà el compliment d'aquestes obligacions tributàries i davant de la Seguretat Social, en execució de l'autorització atorgada per l'entitat beneficiària qui, alhora, haurà de fer entrega de nova declaració responsable de no estar incursa en prohibició alguna de les previstes en l'article 13 de la LGS, ni és deutora de la Generalitat per reintegrament de subvencions.  
4. Sense perjuí de l'anterior, quan concórrega un procediment de reintegrament de subvencions, podrà realitzar-se el pagament de la subvenció des del moment que, per òrgan competent de l'Administració de la Generalitat s'haja notificat al subjecte deutor del reintegrament, l'inici del corresponent expedient de compensació de deutes, amb vista a la seua completa extinció.  
  
Dessetena. Causes de minoració i reintegrament  
1. L'òrgan concedent delega en la persona titular de la Direcció General de Treball i Benestar Laboral la facultat d'acordar la minoració de la subvenció concedida en el cas de no justificació de la totalitat de la mateixa així com, si és el cas, acordar el reintegrament, total o parcial, de la subvenció concedida a l'entitat beneficiària quan concórrega alguna de les causes previstes en l'article 37 de la LGS, i inclús de revocar la subvenció en cas de no aplicació de l'ajuda als fins previstos, o no justificació en els terminis assenyalats.  
2. El termini de presentació de la justificació es considera requisit d'ineludible compliment, el transcurs del qual determinarà la revocació de la subvenció concedida i la procedència del reintegrament de les quanties que hagen sigut objecte de lliurament parcial o anticipat.  
3. En els casos en què procedisca el reintegrament, les quantitats a tornar generaran l'interés de demora des del mateix dia del pagament de la subvenció, fins a la data en què s'acorde la procedència del reintegrament, d'acord amb el que preveu l'article 37 de la LGS.  
4. El procediment de reintegrament es regirà pel que disposa el títol II de la LGS, en relació amb el títol III del Reglament de la LGS, i en l'article 172 de la LGHiS.  
5. Per a determinar la quantitat que finalment haja de percebre l'entitat beneficiària o, si és el cas, l'import a reintegrar, caldrà ajustar-se sempre al principi de proporcionalitat, partint dels següents criteris de graduació dels possibles incompliments de les condicions imposades en aquestes bases:  
- Quan les despeses justificades foren inferiors a la subvenció concedida, aquesta es minorarà en la quantitat corresponent.  
- La despesa subvencionable corresponent a l'assistència de la representació de l'entitat beneficiària en els òrgans i fòrums previstos en aquests bases es reduirà proporcionalment en atenció a la falta de participació efectiva, partint del nombre de representants i nombre de reunions mantingudes durant l'any, amb un informe previ motivat de la Comissió de Seguiment prevista en aquests Bases.  
- Quan d'acord amb el que preveu l'article 170 de la LGHiS, es comprove que el cost de les actuacions justificades per l'entitat beneficiària no s'ajusta al valor de mercat, el valor comprovat per l'administració servirà de base per al càlcul de la subvenció i es notificarà, degudament motivat i amb expressió dels mitjans i criteris empleats.  
- En el cas que les activitats o serveis subcontractats per l'entitat beneficiària superen el 20 per cent de la subvenció concedida, només es considerarà subvencionable la despesa justificada fins a l'esmentat percentatge.  
- En el cas que l'entitat beneficiària no haguera obtingut, amb caràcter previ, un mínim de tres pressupostos de diferents proveïdors en aquells casos en què el servei contractat o subcontractat supere els 18.000 euros, només es considerarà subvencionable la despesa justificada fins l'esmentat import.  
  
Dihuitena. Comissió de Seguiment  
Als efectes i seguiment d'allò que s'ha previst en aquestes bases, es constituirà una comissió mixta de seguiment que estarà integrada per un màxim de dos representants de l'entitat beneficiària i dos de la direcció general competent en matèria de treball, exercint aquestos la presidència i secretaria de la comissió, sent preferentment personal de perfil tècnic, i quant al seu funcionament caldrà ajustar-se al que establix la Secció 3a de la Llei 40/2015, d'1 d'octubre, de règim jurídic del sector públic.  
  
La comissió es reunirà ordinàriament amb periodicitat anual, i sempre que ho sol·licite una de les parts i remetrà una còpia de les actes, acords o informes que emeta en el desenvolupament de les seues funcions a la direcció general competent en matèria de treball.  
  
Denovena. Controvèrsies i Resolució de conflictes  
En cas de sorgir controvèrsies sobre la interpretació i execució d'aquestes bases, s'atribueïx a la persona titular de la direcció general de Treball i Benestar Laboral les facultats necessàries per a adoptar les decisions i dictar les instruccions necessàries a fi d'assegurar la correcta realització de les actuacions subvencionades.  
  
Vintena. Règim sancionador  
L'entitat beneficiària d'aquesta subvenció quedarà sotmesa a les responsabilitats i règim sancionador que, sobre infraccions administratives en matèria de subvencions, establix el títol IV de la LGS, i el títol IV del Reglament de l'esmentada llei, i els articles 173 a 177 de la LGHiS.